b'\n_START_ARTICLE_\nApulaisprofessori\n_START_PARAGRAPH_\nApulaisprofessori on Suomessa professorien vakinaistamispolkuun (engl. tenure track) kuuluva uravaihe, joka voi vastata vakinaistamispolun ensimm\xc3\xa4ist\xc3\xa4 vaihetta (engl. assistant professor) tai toista vaihetta (engl. associate professor). N\xc3\xa4iden vaiheiden j\xc3\xa4lkeen apulaisprofessorista voi tulla professori (engl professor). Vakinaistamispolut otettiin k\xc3\xa4ytt\xc3\xb6\xc3\xb6n Suomen yliopistoissa vuodesta 2010 alkaen. Suomen nykyiset apulaisprofessuurit sijoittuvat hierarkkisesti yliopistonlehtorin tai yliopistotutkijan ja varsinaisen professorin v\xc3\xa4liin. _NEWLINE_Apulaisprofessori oli k\xc3\xa4yt\xc3\xb6ss\xc3\xa4 yliopiston virkana my\xc3\xb6s aiemmin, vuoteen 1998, jolloin apulaisprofessoreista tuli professoreja. Apulaisprofessorin viran vaatimukset olivat l\xc3\xa4hes samat kuin professorinkin viran. Apulaisprofessorit nimitti kuitenkin virkaansa yliopisto, kun taas professorit nimitti Suomen tasavallan presidentti. Aiemmin apulaisprofessoria vastasi apulaisen virka, joka oli k\xc3\xa4yt\xc3\xb6ss\xc3\xa4 vuoteen 1949. Tuolloin m\xc3\xa4\xc3\xa4r\xc3\xa4ttiin, asetuksella, ett\xc3\xa4 apulaisella tuli olemaan apulaisprofessorin nimi ja arvo. Vuoden 1963 asetuksella muutettiin apulaisen virat apulaisprofessorin viroiksi.'